Goccius de Santu Sergiu
Loceri

Rit. 	Poderosu difensori
Chi gosas in Celu tantu
Sergiu illustri martiri santu
Prega Cristu Redentori.

Ses nobili Sirianu
virtuosu e innocenti
a Bacchis tendis sa manu
S'attru Martiri valenti.
Cun amori divinu_ardenti
Superais dogna rigori.

Sergiu…

cristianu eccellenti
rifiutasa su mali
E cun donu supernali
cunvertis tanta genti.
Pregandu costantementi
Po alleviai su dolori.

Sergiu…

Po abbrassai sa lei pagana
Ti promittint onoris e benis
Ma tui spundis ca tenis
Dogna beni po cosa vana.
Candu tenis una funtana
De beni consoladori.

Sergiu…

Biendu su crudeli tiranu
cun grandu intemperanza
A is turmentus dona manu
Po ti provai sa costanza.
Ma tui cun perseveranza
Esaltas su Redentori.

Sergiu…

Atturdiu su tiranu
De sa forti resistenza
Ti declarat sa potenzia.
Si dimostrat inumanu
Ma su Deus Soberanu
Si dimostrat cun amori.

Sergiu…

su filu ispinosu
Po tui anti attrocciau
a is peis accappiau
In logu disastrosu.
Ma tui allirgu e gioiosu
Cantas cun sinceru ardori.

Sergiu…

Cantu ses superiori
A custu orrendu martiriu
Ordinat cun prus deliriu
dogni ungra siada apponciada.
Custa pena est superada
cun Angelu liberadori.

Sergiu…

Ti cunfirmanta a s’istanti
una sentenzia de morti
cun corpu de spada forti
in prassa degoliau t'anti
ses preziosu diamanti
de Gesus veru pastori

Sergiu…

In is urtimus momentus
de custa mortali Grusci,
donai tempus e lusci
po arricciri is Sacramentus,
po chi partaus cuntentus
a sa Patria de su Signori

Sergiu…

Poderosu difensori
Chi gosas in Celu tantu
Sergiu illustri martiri santu
Prega Cristu Redentori.